Up-246/04
Datum: 2005-12-22T00:00:00.000+01:00
ecli: ECLI:SI:USRS:2005:Up.246.04
vrsta: posamični akt
zadeva: ustavna pritožba
objavljeno: Neobjavljeno | 22.12.2005
dokument: US25482
akt: Ustavna pritožba A. A. zoper sodbo Vrhovnega sodišča št. I Ips 262/2002 z dne 26. 2. 2004 v zvezi s sodbo Višjega sodišča v Ljubljani št. I Kp 677/2002 z dne 28. 6. 2002 in s sodbo Okrajnega sodišča v Sevnici št. K 47/1999 z dne 19. 4. 2002
resitev: zavrženje
izrek: Ustavna pritožba A. A. zoper sodbo Vrhovnega sodišča št. I Ips 262/2002 z dne 26. 2. 2004 v zvezi s sodbo Višjega sodišča v Ljubljani št. I Kp 677/2002 z dne 28. 6. 2002 in s sodbo Okrajnega sodišča v Sevnici št. K 47/1999 z dne 19. 4. 2002 se zavrže.
stavek: Ustavno sodišče ugotavlja, da pritožnik po zakonu velja za neobsojenega, ker je bila pogojna obsodba, ki mu je bila izrečena z izdpodbijanimi sodbami, iz kazenske evidence že izbrisana. Ker se pritožnikov pravni položaj tudi z morebitno ugodtivijo ustavni pritožni ne bi mogel izboljšati, pritožnik ne izkazuje pravnega interesa. Zato je Ustavno sodišče ustavno pritožbo zavrglo.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
podlaga: Člen 50.1, 55.1, Zakon o Ustavnem sodišču [ZUstS]
datum_vloge: 2004-04-05T22:00:00.000Z
datum_odlocitve: 2005-12-21T23:00:00.000Z

# Up-246/04-6

# 22. 12. 2005

## SKLEP

Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 9. decembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

### sklenilo:

Ustavna pritožba A. A. zoper sodbo Vrhovnega sodišča št. I Ips 262/2002 z dne 26. 2. 2004 v zvezi s sodbo Višjega sodišča v Ljubljani št. I Kp 677/2002 z dne 28. 6. 2002 in s sodbo Okrajnega sodišča v Sevnici št. K 47/1999 z dne 19. 4. 2002 se zavrže.

### OBRAZLOŽITEV

Pritožnik je bil s sodbo Okrajnega sodišča spoznan za krivega kaznivega dejanja kršitve človeškega dostojanstva z zlorabo uradnega položaja ali uradnih pravic po 270. členu Kazenskega zakonika (Uradni list RS, št. 63/94 in nasl. – KZ). Izrečena mu je bila pogojna obsodba in določena kazen petih mesecev zapora s preizkusno dobo dveh let. Pritožnikov zagovornik je zoper prvostopenjsko sodbo vložil pritožbo, ki jo je Višje sodišče zavrnilo. Z ustavno pritožbo pritožnik izpodbija tudi sodbo Vrhovnega sodišča, s katero je bila zavrnjena zahteva njegovega zagovornika za varstvo zakonitosti.

V ustavni pritožbi pritožnik zatrjuje kršitve 22., 23., 25. člena in tretje alineje 29. člena Ustave. Ustavnemu sodišču predlaga, naj izpodbijane sodbe razveljavi.

Po prvem odstavku 50. člena Zakona o Ustavnem sodišču (v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Eden od pogojev za vložitev ustavne pritožbe in za odločitev o njej je obstoj pritožnikovega pravnega interesa. Vsakdo, ki zahteva sodno varstvo svojih pravic in pravnih interesov, mora torej ves čas postopka izkazovati pravni interes. Pritožnik mora kot verjetno izkazati, da bi ugoditev ustavni pritožbi pomenila zanj določeno pravno korist, ki je brez tega ne bi mogel doseči, to je izboljšanje njegovega pravnega položaja.

Pritožniku je bila izrečena pogojna obsodba. Iz podatkov, ki jih je Ustavnemu sodišču posredovalo Ministrstvo za pravosodje, izhaja, da je Okrajno sodišče v Sevnici dne 12. 9. 2005 kazen že izbrisalo iz kazenske evidence. Ustavno sodišče ugotavlja, da pritožnik po zakonu velja za neobsojenega. Ker zato morebitna ugoditev ustavni pritožbi pritožnikovega pravnega položaja ne bi mogla izboljšati, jo je bilo treba zavreči.

Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata

dr. Zvonko Fišer